Keld Albrechtsen (EL), 2000-11-28:
Det angivelige formål med det her forslag skulle være at gøre noget ved ventelisteproblemet.
Der er én ting, der er stensikker, nemlig at hvis det her forslag blev gennemført, så er i hvert fald den eneste ting, som man med sikkerhed på forhånd kan sige, at det ikke ville hjælpe noget som helst på, ventelisterne.
Det vil medføre et kolossalt bureaukrati, der skal opbygges i kommunerne.
Dobbelt behandling med hensyn til vurdering af sygdomme.
Der skal indføres et nyt kriterium.
Gad vide, hvordan kommunerne nogen sinde skulle finde ud af, hvordan sådan et kriterium skulle fastsættes.
En socialrådgiver skal måske tage stilling til, hvem der er syg og hvor meget.
Det er simpelt hen et forslag om indførelse af kaos i det danske sundhedsvæsen.
Ja, men det er realiteten.
Jeg har sjældent set så uigennemtænkt et forslag som det
her, som, hvis det blev gennemført, kunne få så katastrofale konsekvenser.
Det står formentlig ikke forslagsstillerne klart.
Der er jo heller ikke foretaget nogen egentlig dybtgående analyse af, hvad det i virkeligheden ville medføre. Jeg tror, man har en eller anden drøm om at indføre noget, der ligner det i USA med et todelt sygehussystem, hvor den velstillede del af befolkningen har et sundhedssystem for sig selv, og hvor den dårligst stillede har et andet sundhedssystem på et meget dårligt niveau.
Det er formentlig det, der er modellen.
Det koster langt mere for samfundet.
Det amerikanske system er langt dyrere for samfundet end det danske.
Man skal altså være opmærksom på, at hvis man laver dette delte system, så bliver det altså ikke alene sådan, at en del af befolkningen, som ikke har midler til selv at forsikre sig, bliver ofrene, men sammenlagt bliver det altså også meget dyrere for samfundet. Og så bliver det kolossalt bureaukratisk.
Så man må sige, at det er uden hoved og hale.
Hvor skal man så fremskaffe de medarbejdere, som skulle arbejde på disse privathospitaler, hvis hele formålet med det her forslag - det er jeg meget enig med SF i - jo selvfølgelig er at skaffe midler til opbygning af private hospitaler? For det er det centrale element i skabelsen af et todelt sundhedssystem.
Men hvor skulle de medarbejdere komme fra?
Så siger man fra Det Konservative Folkepartis side, at så skal man bare bevilge nogle flere penge til sygehusvæsenet osv. - vi skal bare åbne kasserne.
Men har man nogen sinde drømt om at være med til at finansiere sådanne udgifter? Næ, det har man ikke, for man har som hovedprogrampunkt ved det kommende folketingsvalg, at statens penge skal deles ud til de velbjergede i form af skattelettelser.
Jeg synes, det her kan blive et godt tema for et kommende folketingsvalg, det synes jeg virkelig: Hvordan de borgerlige partier - samtidig med at den velbjergede del af befolkningen skal forgyldes med skattelettelser - vil fremskaffe midlerne til at bygge en hel masse nye privathospitaler, samtidig med at de påstår, at det ikke kommer til at ramme almindelige folkepensionister i det offentlige behandlingssystem.
Jeg siger velbekomme.
Jeg glæder mig faktisk til den debat, for jeg havde en overgang været lidt bekymret for, om de borgerlige skulle gå hen og vinde næste folketingsvalg.
Men med nogle flere forslag af denne her kvalitet og med denne her retning er den risiko vist til at overskue. Så jeg byder op til dans og imødeser gerne en sådan debat.
Jeg synes, at V og K efter denne her debat står med kolossale forklaringsproblemer.
Nu er jeg jo ikke sundhedspolitisk ordfører, men jeg får næsten lyst til at være det.
Jeg vil da i hvert fald opfordre vores partis ordfører, hr. Frank Aaen, til at afsende en haglbyge af interessante spørgsmål til den konkrete udformning af det her projekt, som de borgerlige partier har skibet sig ind i.